Andreas Martinsen

Tidlig liv

Martinsen ble født i Bærum men vokste opp i Trondheim sammen med sin mor, stefar og søster. Moren er fra Løten i Hedmark mens stefaren fra Alta i Finnmark. Martinsens biologiske far er «halvt ugandisk og halvt indisk», men han har aldri møtt ham og har uttrykt at han aldri har hatt et ønske om det og anser sin stefar som sin farsfigur.
Opprinnelig var han mest interessert i fotball, og startet først med ishockey da han var åtte år gammel, etter at hans lillesøster fikk lyst til å prøve hockey. Han ble tilfeldigvis med, og da treneren spurte om han hadde lyst til å prøve, noe han takket ja til. Etter hvert klarte å ta igjen de andre på laget, takket være sin enorme treningsvilje. Da begge foreldre studerte på NTH måtte han fra 6. klasse ta bussen alene hjemmefra til hallen på Leangen. Senere syklet han mellom hjemmet og ishallen, hvor han trente med sitt eget lag, et annet lag og sammen med noen eldre gutter. Som 16-åring flyttet han til Lillehammer for å starte på NTG.

Karriere

Våren 2008 ble Martinsen tildelt NISO-prisen til Årets unge utøver i norsk ishockey, mens han debuterte på det norske seniorlandslaget i forbindelsen med VM-oppkjøringen våren 2009.

NHL

Martinsens gjennombrudssesong i DEL tiltrakk interesse fra flere NHL-klubber, og den 15. mai 2015 underskrev Martinsen en ettårskontrakt med Colorado Avalanche. Kontrakten var en såkalt toveiskontrakt med ulik lønn i NHL-laget og farmerlaget. Etter å ha vært med på klubbens treningsleir i september ble han sendt ned til farmerlaget San Antonio Rampage i American Hockey League (AHL). Oppholdet her ble kortvarig da han etter ni kamper ble hentet opp til Avalanche den 9. november 2015 for å styrke klubbens fysiske spill. Martinsen debuterte dagen etter i en 4–0 seier over Philadelphia Flyers, og ble dermed den åttende norske spilleren til å spille i NHL og den tredje norske spilleren til å spille for Avalanche. Han scoret sitt første NHL-mål den 21. november 2015 da Avalanche med sluttresultatet 7–3 røk på et stortap mot Washington Capitals. Martinsen spilte hovedsakelig for Avalanche for resten av sesongen, og noterte seg for 55 kamper og 11 poeng. Han avsluttet også sesongen med å toppe statistikken blant NHL-rookies for flest tacklinger per kamp.
Den 24. juni 2016 forlenget Martinsen som «restricted free agent» for Avalanche med en 1-års énveiskontrakt.  I det som skulle vise seg å være den verste sesongen i klubbens historie startet han sesongen med å spille i førsterekken med blant andre Nathan MacKinnon, men fikk senere mindre og mindre spilletid i takt med klubbens sviktende resultater. Han spilte sin 100. kamp i en 4–1 tap til Pittsburgh Penguins den 9. februar 2017. Han spilte 55 kamper før han ble tradet til Montreal Canadiens i bytte mot Sven Andrighetto innen deadlinen for 1. mars 2017. Han fikk ros fra både medspillere og trener Claude Julien for sitt fysiske spill i etterkant av sin debut for Canadiens fire dager senere, i en 4–1 seier over New York Rangers.
Den 4. oktober 2017 ble han byttet til Chicago Blackhawks mot Kyle Baun. Her har han vekslet mellom spill på farmerlaget Rockford IceHogs og Chicago Blackhawks. I januar 2019 satte Chicago Blackhawks han på overgangslista, men ingen andre NHL-lag plukket han opp innen 24-timersfristen. Han ble da igjen overført til farmerlaget Rockhord IceHogs.

Privat

Martinsen er gift med Camilla Jørgensen, og sammen har de datteren Olivia født i september 2016.